Ble påkjørt av politiet – måtte amputere benet
Den dramatiske biljakten startet rundt klokken 23.00 19. januar da Jegr Joamir (25) og to kamerater passerte en patruljebil på E39 utenfor Kristiansand. Politiet skal ha mistenkt at de var innblandet i en episode fra et nabolag i Mandal der det var meldt om høye smell 20 minutter tidligere. Politiet signaliserte med blålys at de ville at BMW-en som Joamir satt i skulle stanse, og den stoppet ved busstoppet ved Brennåsen. Men før betjenten rakk å komme frem til bilen, kjørte bilen av gårde igjen. I 17 kilometer på snødekte, glatte og smale veier kjørte politibilen etter BMW-en. Til slutt mistet føreren av BMW-en veigrepet, og krasjet i en grøft ved Stupstad i Songdalen utenfor Kristiansand.Da bilen endte i grøften løp 27-åringen, som politiet mener kjørte bilen, til skogs. Tredjemann i bilen, Roger Magne Andersen (39), var også på vei til å stikke fra politiet da han hørte kameraten sin rope. – Jeg har fremdeles traumer fra hylene hans, og at han ligger der mens blodet renner. Jeg tror det tok rundt en halvtime før ambulansen kom. Jeg husker de bar ham inn i bilen, og at det ene benet var i filler, sier Andersen. – Han var fastklemt i bortimot ti minutter før politiet rygget bilen bort fra ham. Det var helt forferdelig.Joamir kikker ned på plastbiter og knust glass. Sporene i gresset er det eneste som vitner om den dramatiske hendelsen fra vintermørket fem måneder tidligere. – Jeg var på vei ut av bilen da jeg så politibilen komme rett mot meg. Jeg trodde den kom til å kjøre forbi eller stoppe på veien, men plutselig la sjåføren om. Da skjønte jeg at han kom til treffe meg, sier Joamir. Han står i veikanten langs fylkesvei 454. Det var her politibilen krasjet i BMW-en. Joamir var på vei ut i grøften fra passasjersiden da det smalt. Men han rakk aldri å trekke til seg benet. Benet ble klemt fast mellom rammen på bilen og døren. – Jeg var helt sikker på at benet var kappet av. Da jeg så ned var det vridd 90 grader og hang i filler. Jeg husker jeg skrek, og at jeg tenkte at jeg måtte beholde roen. Jeg visste at jeg kom til å miste mye blod. – Jeg forstår ikke hvorfor han skulle kjøre på meg da. Vi sperret jo ikke veien, sier han og fekter med armene. Han vakler litt. – Det har tatt tid å lære å gå igjen. Jeg er litt ustødig ennå. Også gjør det vondt. Fantomsmertene er de verste.Joamir er tidligere straffedømt for legemsbeskadigelse, voldskriminalitet og trusler. – Jeg skjønner ikke hvorfor de fulgte etter oss. Jeg har sonet ferdig for det jeg har gjort. I ettertid har vi også fått vite at det ikke hadde skjedd noe straffbart i Mandal. Saken har i vinter og vår blitt etterforsket av Spesialenheten for politisaker. – Når dette nå ligger hos Spesialenheten har vi som prinsipp at vi ikke kommentere saken, sier visepolitimester Kjell Hegstad til VG.Politiet mener at det var en 27 år gammel mann som kjørte bilen. Han er nå dømt for å kjøre i ruset tilstand. Han er også dømt for å ha kjørt uten gyldig førerkort og for ikke å ha stanset for politiet. Mannen forsvarer, advokat Knut Henning Larsen, sier til VG at den delen av dommen som omhandler biljakten, vil bli anket. Politibetjenten som kjørte politibilen forklarte seg i retten 15. mai. – Bilen fikk sleng, kom ut av veien og hoppet litt. Jeg prøvde å unngå den, men den landet der jeg kjørte (...) Det var snødekke og såpeglatt på veien, sa han ifølge avisen. Fædrelandsvennen har tidligere snakket med et vitne som sa han reagerte på at politibilen lå svært nærme BMW-en. Under biljakten fra Brennåsen til Stupstad utenfor Kristiansand ble det kastet flere gjenstander fra BMW-en mot politibilen. – Det ble kastet ting ut fra bilen fordi de var tett innpå oss og vi trodde de skulle presse oss ut av veien, sier Joamir. – Hvorfor stoppet dere ikke? – Jeg kunne godt ha stoppet, men det var ikke meg som kjørte.– Saken er veldig alvorlig fordi det er en person som har fått en alvorlig skade. Vår jobb er å vurdere om tjenestemennene har kjørt uaktsomt, sier etterforskningsleder Knut Wold i Spesialenheten til VG. Etterforskningen er nå avsluttet, og en eventuell innstilling sendes til Spesialenhetens ledelse denne uken. – Vi har avhørt de involverte i saken, vi har gjennomført tekniske undersøkelser og vi har vurdert hastigheten på politibilen. Men jeg ønsker ikke å kommentere resultatet av etterforskningen. – Kan du si noe om hastigheten på bilen? – Vår etterforskning samsvarer med det Statens vegvesen har konkludert med, og det er at politibilen hadde lav hastighet i kollisjonsøyeblikket.– Legene sa at det var en særdeles stygg skade, og tidlig i journalen er amputasjon nevnt som et alternativ, sier Joamir og legger til at han også fikk skader i høyre skulder og nakke. Etter åtte dager på sykehus ble benet hans amputert rett over kneet. – De forsøkte å redde det, men det gikk betennelse i operasjonssårene. For å unngå blodforgiftning måtte benet amputeres. Jeg fikk valget mellom å leve eller å dø. – Jeg føler ikke at jeg har noe skyld i dette, men det er livet mitt som er forandret for alltid. Jeg kommer aldri til å kunne leve som før. Advokat Monica Haugedal forsvarer Joamir. – Saken er svært alvorlig, og for ham er det en forferdelig tragedie, sier Haugedal. Haugedal vil ikke kommentere detaljer i saken mens den er under etterforskning av Spesialenheten, men hun stiller spørsmål ved forsvarligheten ved politiets bilkjøring. – Det var ekstremt dårlig føre den kvelden. Vi fester vår lit til at saken etterforskes skikkelig.
Jegr Joamir (25) var passasjer i en bil som i 17 kilometer ble jaget av politiet. Da han var på vei ut av bilen ble han påkjørt av politiet.